b'\n_START_ARTICLE_\nPeltosirkku\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKoirailla vatsa on vaalean ruosteenpunainen. Sel\xc3\xa4ss\xc3\xa4 on punaruskeita, valkeita ja mustia alueita. P\xc3\xa4\xc3\xa4ss\xc3\xa4 ja rinnassa vaaleankeltaiset kurkku ja viiksijuovat erottuvat selv\xc3\xa4sti. Silm\xc3\xa4n ymp\xc3\xa4rill\xc3\xa4 on keltainen rengas. Naaraiden v\xc3\xa4rit ovat hailakammat kuin koiraiden. Peltosirkun pituus on 16\xe2\x80\x9317\xc2\xa0sentti\xc3\xa4 ja paino 23\xe2\x80\x9326\xc2\xa0grammaa. Koiras on hieman kookkaampi._NEWLINE_Peltosirkun laulu on kaunis, lyhyt s\xc3\xa4e, jota koiras esitt\xc3\xa4\xc3\xa4 tavallisesti tolpan p\xc3\xa4\xc3\xa4ss\xc3\xa4, s\xc3\xa4hk\xc3\xb6langalla tai puun tai pensaan latvassa. Lento\xc3\xa4\xc3\xa4ni on kuulas \xe2\x80\x9dtsi-ly\xe2\x80\x9d, ja sit\xc3\xa4 voi kuulla elokuiselta y\xc3\xb6taivaalta, sill\xc3\xa4 peltosirkku on y\xc3\xb6muuttaja. Tavallinen \xc3\xa4\xc3\xa4ni on my\xc3\xb6s \xe2\x80\x9dblt\xe2\x80\x9d, joka on kuin veteen putoavasta pisarasta syntyv\xc3\xa4 \xc3\xa4\xc3\xa4ni. Varoitus\xc3\xa4\xc3\xa4ni on itsepintaisen jankuttava kivitaskua muistuttava \xe2\x80\x9dhji\xe2\x80\x9d._NEWLINE_Vanhoilla peltosirkuilla on t\xc3\xa4ydellinen sulkasato hein\xc3\xa4\xe2\x80\x93elokuussa. Jotkut yksil\xc3\xb6t keskeytt\xc3\xa4v\xc3\xa4t sulkasadon syysmuuton ajaksi, jolloin osa kyyn\xc3\xa4rsulista voi j\xc3\xa4\xc3\xa4d\xc3\xa4 vaihtumatta. _NEWLINE_Vanhin suomalainen rengastettu peltosirkku on ollut 4 vuotta 7 kuukautta 14 p\xc3\xa4iv\xc3\xa4\xc3\xa4 vanha. Vanhin eurooppalainen on ollut norjalainen v\xc3\xa4hint\xc3\xa4\xc3\xa4n 5 vuoden 10 kuukauden ik\xc3\xa4inen yksil\xc3\xb6.\n_START_SECTION_\nLevinneisyys\n_START_PARAGRAPH_\nPeltosirkku el\xc3\xa4\xc3\xa4 koko Suomessa Lappia lukuun ottamatta, mutta on taantunut eritt\xc3\xa4in voimakkaasti, 99 prosenttia 30 vuodessa (2019), ja se voi h\xc3\xa4vit\xc3\xa4 30 vuoden kuluessa. Suomessa on j\xc3\xa4ljell\xc3\xa4 noin 4\xc2\xa0000 reviiri\xc3\xa4. Vuonna 2011 Euroopan pesim\xc3\xa4kannaksi arvioitiin 500\xc2\xa0000\xc2\xa0\xe2\x80\x93\xc2\xa01 000\xc2\xa0000 paria. Esiintymisalue kattaa p\xc3\xa4\xc3\xa4osan Euroopasta ja Aasian l\xc3\xa4nsiosia Mongoliaan saakka. Suomalaiset peltosirkut talvehtivat ilmeisesti trooppisessa Afrikassa. Ne muuttavat V\xc3\xa4limeren yli, ja niit\xc3\xa4 on pyydystetty ruoaksi valtavia m\xc3\xa4\xc3\xa4ri\xc3\xa4 kaikissa rantavaltioissa ja saarilla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPeltosirkkujen tyypillisimm\xc3\xa4t elinymp\xc3\xa4rist\xc3\xb6t ovat hakkuuaukeat, laidunmaat ja viljavainiot.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPeltosirkku pesii maassa heinikon k\xc3\xa4tk\xc3\xb6ss\xc3\xa4. Touko\xe2\x80\x93kes\xc3\xa4kuussa naaras munii 4\xe2\x80\x936 munaa, joiden haudontaan aikaa kuluu noin 11\xe2\x80\x9312 p\xc3\xa4iv\xc3\xa4\xc3\xa4. Poikaset l\xc3\xa4htev\xc3\xa4t lentokyvytt\xc3\xb6min\xc3\xa4 pes\xc3\xa4st\xc3\xa4 v\xc3\xa4h\xc3\xa4n yli kymmenen p\xc3\xa4iv\xc3\xa4n ik\xc3\xa4isin\xc3\xa4 ja oppivat parin p\xc3\xa4iv\xc3\xa4n p\xc3\xa4\xc3\xa4st\xc3\xa4 lent\xc3\xa4m\xc3\xa4\xc3\xa4n. Emot ruokkivat niit\xc3\xa4 noin kolmen viikon ik\xc3\xa4isiksi asti.\n_START_SECTION_\nRavinto\n_START_PARAGRAPH_\nPeltosirkut sy\xc3\xb6v\xc3\xa4t siemeni\xc3\xa4, matoja, toukkia ja hy\xc3\xb6nteisi\xc3\xa4.\n_START_SECTION_\nPeltosirkku ruuanvalmistuksessa\n_START_PARAGRAPH_\nVarsinkin Ranskassa peltosirkun sy\xc3\xb6mist\xc3\xa4 pidet\xc3\xa4\xc3\xa4n gastronomisena nautintona \xe2\x80\x93 tosin sen pyydyst\xc3\xa4minen, ostaminen ja sy\xc3\xb6minen on laitonta. M\xc3\xa4\xc3\xa4r\xc3\xa4yksi\xc3\xa4 kuitenkin rikotaan rutiininomaisesti.'